作者：刘仙伦
词牌/韵律：贺新郎

paragraphs: 重唤松江渡。
叹垂虹亭下，销磨几番今古。
依旧四桥风景在，为问坡仙甚处。
但遗爱、沙边鸥鹭。
天水相连苍茫外，更碧云、去尽山无数。
潮正落，日还暮。
十年到此长凝伫。
恨无人、与共秋风，脍丝莼缕。
小转朱弦弹九奏，拟致湘妃伴侣。
俄皓月、飞来烟渚。
恍若乘槎河汉上，怕客星、犯斗蛟龙怒。
歌欸乃，过江去。